# Smernica č. 23/2017 o  súťažiach

Gestorský útvar: Sekcia regionálneho školstva, tel.: 02/59374263 ev. č.: 2017-308/21881:6-10E0

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa ustanovenia § 14 ods. 6 písm. n) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a § 5 ods. 6 zákona č. 440/2015 Z. z. o športe a o zmene a doplnení niektorých zákonov vydáva túto smernicu:

### Predmet úpravy

Táto smernica upravuje

* + 1. organizovanie, riadenie a finančné zabezpečenie súťaží detí a žiakov škôl a školských zariadení a
		2. postup pri poskytnutí finančných prostriedkov zriaďovateľom škôl za mimoriadne výsledky žiakov.

### Úvodné ustanovenie

* 1. Súťaže sú určené pre
		1. deti materských škôl,
		2. žiakov základných škôl,
		3. žiakov gymnázií,
		4. žiakov stredných odborných škôl,
		5. žiakov konzervatórií,
		6. deti a žiakov škôl so špeciálnymi výchovno-vzdelávacími potrebami,
		7. žiakov základných umeleckých škôl,
		8. deti a žiakov školských výchovno-vzdelávacích zariadení a špeciálnych výchovných zariadení.
	2. Poslaním súťaží je najmä
		1. vyhľadávať nadané deti a žiakov,
		2. podporovať manuálne odborné zručnosti, bádateľské schopnosti a výskumné schopnosti,
		3. viesť k samostatnej a pravidelnej tvorivej činnosti,
		4. motivovať k zmysluplnému cielenému využívaniu voľného času,
		5. podporovať záujem o sebavzdelávanie,
		6. rozvíjať umelecké nadanie, prírodovedné nadanie, technické nadanie a športové nadanie,
		7. vytvárať vzťah žiakov k vyučovaciemu predmetu, učebnému odboru alebo študijnému odboru,
		8. rozvíjať pohybové kompetencie detí a žiakov, cieľavedome prispievať k zvyšovaniu počtu pravidelne športujúcich detí a žiakov, formovať v nich trvalý vzťah k tejto činnosti v záujme zvyšovania telesnej zdatnosti, posilňovania zdravia a formovania zdravého životného štýlu,
		9. vytvárať pre deti, žiakov, pedagogických zamestnancov, odborných zamestnancov, školy a školské zariadenia konkurenčné prostredie na vzájomné porovnávanie schopností, zručností, vedomostí a kvality výchovno-vzdelávacieho procesu,
		10. zabezpečiť úspešnú účasť jednotlivcov alebo súťažných družstiev na medzinárodných súťažiach.
	3. Súťaže podľa obsahového zamerania sú
		1. predmetové súťaže,
		2. umelecké súťaže,
		3. súťaže v odborných teoretických vedomostiach a praktických zručnostiach,
		4. súťaže pre deti a žiakov so špeciálnymi výchovno-vzdelávacími potrebami,
		5. súťaže pre školy s vyučovacím jazykom národnostných menšín,
		6. športové súťaže.
	4. Súťaže sú organizované formou
		1. predmetových olympiád,
		2. súťaží odbornej tvorivosti,
		3. súťaží praktických zručností,
		4. súťaží umeleckej tvorivosti,
		5. korešpondenčných súťaží,
		6. prehliadok,
		7. súťaží pre deti a žiakov so špeciálnymi výchovno-vzdelávacími potrebami,
		8. športových súťaží.
	5. Súťaže podľa súťažiacich osôb sú
1. súťaže jednotlivcov a
2. súťaže družstiev.
	1. Súčasťou súťaží je aj systematická príprava formou prednášok, seminárov, sústredení, tréningov, riadenej odbornej činnosti a umeleckej činnosti pod vedením pedagogických zamestnancov a ďalších odborníkov.
	2. Účasť detí a žiakov na súťažiach je dobrovoľná. Súťaže a príprava na súťaže sa organizujú v rámci vyučovania alebo v čase mimo vyučovania.
	3. Športových súťaží sa môžu zúčastňovať deti materských škôl, žiaci základných škôl a žiaci denného štúdia stredných škôl. V kategórii žiakov základných škôl môžu štartovať aj žiaci prvého až štvrtého ročníka stredných škôl s osemročným vzdelávacím programom. V súťažiach družstiev musia všetci členovia družstva spĺňať vekovú kategóriu uvedenú v podmienkach súťaže.
	4. **Činnosť pedagogických zamestnancov spojená so súťažami, prípravou detí a žiakov na súťaže, členstvom v odborných komisiách a porotách, tvorba úloh a zadaní, príprava technického a organizačného zabezpečenia sa posudzuje ako pedagogická činnosť súvisiaca s priamou výchovno-vzdelávacou činnosťou.**
	5. **Školy, školské zariadenia a ich zriaďovatelia vytvárajú podmienky pre realizáciu súťaží, organizujú ich, podporujú zapojenie detí a žiakov do súťaží a účasť pedagogických zamestnancov na odborných seminároch, školeniach, vzdelávaniach a podujatiach súvisiacich s prípravou detí a žiakov na súťaže.**
	6. **Podľa zásad hodnotenia pedagogických zamestnancov v pracovnom poriadku školy alebo školského zariadenia zohľadňuje riaditeľ školy a riaditeľ školského zariadenia prácu pedagogického zamestnanca pri príprave detí a žiakov na súťaže a ich aktívnu účasť na súťažiach. Za mimoriadne výsledky žiakov môže riaditeľ školy a riaditeľ školského zariadenia udeliť pedagogickému zamestnancovi morálne ohodnotenie alebo finančnú odmenu podľa osobitného predpisu.[[1]](#footnote-1))**

### Schválenie súťaže

* 1. Organizátorom súťaže môže byť ministerstvom poverená priamo riadená organizácia ministerstva, okresný úrad v sídle kraja, orgán územnej samosprávy, škola, školské zariadenie alebo iná právnická osoba (ďalej len „organizátor“). Organizátor metodicky, odborne, finančne, organizačne, technicky a administratívne zabezpečuje realizáciu súťaže.
	2. Organizačné poriadky nových súťaží, zmeny v schválených organizačných poriadkoch súťaží a finančné zabezpečenie novej súťaže s podrobnou klasifikáciou výdavkov spojených so súťažou (ďalej len „rozpočet“) na príslušný rozpočtový rok predkladá organizátor súťaže ministerstvu na schválenie do 30. júna príslušného kalendárneho roka s účinnosťou od nasledujúceho školského roka alebo v iných termínoch určených ministerstvom, ak sa významným spôsobom zmenia príslušné všeobecne záväzné právne predpisy.
	3. Generálny riaditeľ sekcie ministerstva príslušnej podľa obsahového zamerania súťaže na základe vyjadrenia Koordinačnej rady súťaží [[2]](#footnote-2)) schvaľuje
1. organizačný poriadok novej súťaže alebo zmenu v schválenom organizačnom poriadku súťaže s vplyvom na rozpočet, ak je konanie súťaže a jej organizačný poriadok v súlade so všeobecne záväznými právnymi predpismi a touto smernicou,
2. rozpočet novej súťaže na príslušný rozpočtový rok.
	1. Ak je vyhlasovateľom alebo spoluvyhlasovateľom súťaže ministerstvo, organizátor súťaže môže súťaž organizovať od 1. januára kalendárneho roka nasledujúceho po kalendárnom roku, v ktorom bola súťaž schválená ministerstvom.
	2. Ministerstvo do 31. augusta príslušného kalendárneho roka zverejňuje na svojom webovom sídle zoznam súťaží schválených podľa odseku 3 na nasledujúci školský rok v členení na kategórie podľa článku 5.

### Zrušenie súťaže

* 1. Ministerstvo zruší súťaž na návrh organizátora súťaže alebo Koordinačnej rady súťaží,2) ak súťaž nie je organizovaná v súlade so všeobecne záväznými právnymi predpismi, schváleným organizačným poriadkom alebo finančné prostriedky pridelené zo štátneho rozpočtu boli nehospodárne, neefektívne alebo neúčinne vynakladané.
	2. O zrušení súťaže rozhoduje generálny riaditeľ sekcie ministerstva príslušnej podľa obsahového zamerania súťaže.
	3. Informáciu o zrušení súťaže zašle ministerstvo okresným úradom v sídle kraja, ktoré o zrušení súťaže informujú bezodkladne školy a školské zariadenia vo svojej územnej pôsobnosti.

### Štruktúra a riadenie súťaží

* 1. Súťaže sa podľa vyhlasovateľa súťaže zaraďujú do
		1. kategórie A, ak je súťaž vyhlasovaná ministerstvom,
		2. kategória B, ak je ministerstvo spoluvyhlasovateľom spolu s inými orgánmi štátnej správy, orgánmi územnej samosprávy, občianskymi združeniami, národnými športovými zväzmi, národnými športovými organizáciami, profesijnými organizáciami, registrovanými cirkvami a náboženskými spoločnosťami alebo inými právnickými osobami,
		3. kategória C, ak ministerstvo nie je vyhlasovateľom ani spoluvyhlasovateľom súťaže a súťaž schválilo podľa článku 3.
	2. Súťaže kategórie A
		1. vyhlasuje ministerstvo,
		2. majú celoštátny charakter alebo medzinárodný charakter,
1. sú organizované ako postupové súťaže od školských kôl, okresných kôl a krajských kôl vo všetkých krajoch Slovenskej republiky po celoštátne kolo, ktorého sa zúčastňujú deti alebo žiaci najmenej piatich krajov alebo
2. inou formou vzhľadom na charakter súťaže v súlade s organizačným poriadkom súťaže s najmenej jedným postupovým kolom,
	* 1. sú financované ministerstvom vo výške od 50 % do 100% ministerstvom odsúhlasených rozpočtovaných nákladov súťaže z rozpočtovej kapitoly ministerstva alebo rozpočtovej kapitoly Ministerstva vnútra Slovenskej republiky (ďalej len „ministerstvo vnútra“) a na zostávajúcich nákladoch súťaže sa podieľajú ostatní spoluvyhlasovatelia,
		2. sú organizované najmenej päť rokov v súčinnosti
3. s vecne príslušnou profesijnou komorou, zamestnávateľským zväzom alebo združením pre žiakov stredných odborných škôl alebo
4. s národnými športovými zväzmi alebo národnými športovými organizáciami, ak ide o športovú súťaž,
	* 1. nadväzujú na vzdelávanie v materských, základných a stredných školách.
	1. Jednotlivé súťaže kategórie A nesmú mať rovnaké zameranie a cieľovú skupinu.
	2. Súťaže kategórie B
		1. vyhlasuje ministerstvo ako spoluvyhlasovateľ spolu s inými orgánmi štátnej správy, orgánmi územnej samosprávy, občianskymi združeniami, národnými športovými zväzmi, národnými športovými organizáciami, profesijnými organizáciami, registrovanými cirkvami a náboženskými spoločnosťami alebo inými právnickými osobami,
		2. majú celoštátny charakter,
		3. sú financované ministerstvom najviac do výšky 50% ministerstvom odsúhlasených rozpočtovaných nákladov súťaže z rozpočtovej kapitoly ministerstva alebo rozpočtovej kapitoly ministerstva vnútra a na zostávajúcich nákladoch súťaže sa podieľajú ostatní spoluvyhlasovatelia súťaže,
		4. majú celoštátne kolo, ktorého sa zúčastňujú deti alebo žiaci najmenej piatich krajov, ktorému predchádza najmenej jedno postupové kolo; podmienka účasti detí alebo žiakov najmenej piatich krajov neplatí, ak ide o súťaže podľa článku 2 ods. 3 písm. c), d) a e).
	3. Súťaže kategórie C nie sú financované z rozpočtovej kapitoly ministerstva.
	4. Súťaže majú spravidla niekoľko postupových kôl. Súťaže, ktoré nemajú postupové kolá, sú riadené na celoštátnej úrovni alebo medzinárodnej úrovni podľa organizačných poriadkov súťaží. Športové súťaže môžu byť organizované aj formou dlhodobých líg na okresnej, krajskej a celoštátnej úrovni.
	5. Postupové kolá sú
5. školské kolo,
6. okresné kolo,
7. krajské kolo,
8. celoštátne kolo a
9. medzinárodné kolo.
	1. Podmienkou účasti vo vyššom kole postupovej súťaže je úspešná účasť v nižších kolách súťaže. Podmienky účasti v súťaži, ktorá nemá postupový charakter určuje jej organizačný poriadok.
	2. Jednotlivé súťaže sa môžu členiť podľa vekových skupín, obsahového zamerania alebo stupňa dosiahnutého vzdelania. Podmienky účasti detí a žiakov v súťaži v príslušnej kategórii určuje organizačný poriadok súťaže.
	3. Školské kolá súťaží organizačne a finančne zabezpečuje príslušná škola a riadi školská odborná komisia, ktorú vymenuje riaditeľ školy.
	4. Okresné a krajské kolá súťaží organizuje, koordinuje a finančne zabezpečuje príslušný okresný úrad v sídle kraja alebo iný gestor podľa organizačného poriadku súťaže. Odbornú stránku okresných a krajských kôl súťaží riadia miestne odborné komisie.[[3]](#footnote-3)) Predsedu a členov miestnych odborných komisií vymenúva vedúci odboru školstva okresného úradu v sídle kraja alebo iný gestor podľa organizačného poriadku súťaže.
	5. Celoštátne kolo súťaže metodicky, organizačne, technicky a finančne zabezpečuje organizátor súťaže. Odbornú stránku celoštátnych kôl súťaží riadi celoštátne odborné komisie.[[4]](#footnote-4))
	6. Celoštátna odborná komisia garantuje odbornú stránku príslušnej súťaže a jej činnosť riadi predseda.
	7. Predsedu a členov celoštátnej odbornej komisie súťaží vymenúva a odvoláva generálny riaditeľ sekcie ministerstva príslušnej podľa obsahového zamerania súťaže na základe návrhu gestora alebo organizátora súťaže.
	8. Funkčné obdobie predsedu a členov celoštátnej odbornej komisie je spravidla päťročné.
	9. Generálny riaditeľ sekcie ministerstva príslušnej podľa obsahového zamerania súťaže odvolá predsedu alebo člena celoštátnej odbornej komisie, ak
10. bol právoplatne odsúdený za úmyselný trestný čin alebo za nedbanlivostný trestný čin na nepodmienečný trest odňatia slobody,
11. bol právoplatným rozhodnutím súdu pozbavený spôsobilosti na právne úkony alebo bola jeho spôsobilosť na právne úkony obmedzená,
12. riadne nevykonáva svoju funkciu  alebo
13. z vážnych zdravotných alebo osobných dôvodov písomne požiadal o uvoľnenie z funkcie.
	1. Štruktúra, činnosť a počet členov školských odborných komisií, miestnych odborných komisií a celoštátnych odborných komisií a postup pri návrhu na vymenovanie a odvolanie predsedov a členov odborných komisií na všetkých úrovniach riadenia upravujú organizačné poriadky súťaží.
	2. Za členov odbornej komisie môžu byť vymenovaní pedagogickí zamestnanci, odborníci z profesijných združení, zamestnanci vedeckých inštitúcií, členovia občianskych združení aktívnych v príslušnej oblasti, zástupcovia okresných úradov, zástupcovia priamo riadených organizácií, zástupcovia sekcie ministerstva príslušnej podľa obsahového zamerania súťaže a významné osobnosti z oblasti, v ktorej sa uskutočňuje súťaž.
	3. Členstvo v komisiách je nezastupiteľné.

### Organizácia súťaží

* 1. Organizátor sa riadi organizačným poriadkom súťaže, pokynmi ministerstva, touto smernicou, podmienkami pridelenia finančných prostriedkov a platnými a účinnými právnymi predpismi. Spolupracuje s príslušnou odbornou komisiou a vyhlasovateľom alebo spoluvyhlasovateľmi súťaže.
	2. Organizátor zodpovedá za zabezpečenie kvalitného a nerušeného priebehu súťaže, za vhodné stravovacie a ubytovacie podmienky a rovnaké súťažné podmienky pre všetkých účastníkov súťaže.

### Organizačný poriadok súťaže

* 1. Základným dokumentom, ktorým sa súťaže riadia, je organizačný poriadok.
	2. Organizačný poriadok súťaže obsahuje
		1. charakteristiku súťaže a jej poslanie,
		2. štruktúru súťaže, počet kôl, počet a charakteristiku kategórií,
		3. odborné a organizačné zabezpečenie súťaže a činnosti odborných komisií,
		4. súťažné podmienky, zadania, hodnotenie vedomostí a zručností detí a žiakov,
		5. identifikačné údaje a kontaktné údaje organizátora súťaže na celoštátnej úrovni,
		6. podmienky účasti detí a žiakov v súťaži a rámcový postupový kľúč,
		7. podmienky a spôsob zabezpečenia bezpečnosti a ochrany zdravia účastníkov súťaže,
		8. charakteristiku medzinárodnej súťaže, ak sa koná medzinárodné kolo,
		9. odbornú prípravu žiakov na školské, okresné, krajské, celoštátne a medzinárodné súťaže,
		10. štruktúru rozpočtu, použitie a postup pri zúčtovaní finančných prostriedkov,
		11. dátum účinnosti,
		12. doložku o schválení organizačného poriadku.
	3. Ak si realizácia súťaže vyžaduje špecifické potreby na obsahové, organizačné a technické zabezpečenie, organizátor vydá pre príslušný ročník súťaže v súlade s organizačným poriadkom súťaže, organizačno-technické pokyny vo forme propozícií, kritérií a časového harmonogramu súťaže.
	4. Schválené organizačné poriadky súťaží zverejňuje na svojom webovom sídle ministerstvo a organizátor súťaže.

### Bezpečnosť a ochrana zdravia účastníkov súťaží

* 1. Počas organizovania súťaže musí byť dodržaná bezpečnosť a ochrana zdravia (ďalej len „bezpečnosť“) všetkých účastníkov súťaže a sprievodných podujatí.
	2. Za dodržiavanie bezpečnosti počas súťaže zodpovedá organizátor súťaže a pedagogický zamestnanec poverený riaditeľom školy alebo školského zariadenia.[[5]](#footnote-5))
	3. Do miesta konania súťaže a späť cestujú deti a žiaci v sprievode pedagogického zamestnanca školy alebo školského zariadenia alebo v sprievode inej plnoletej osoby, ktorú písomne poveril riaditeľ školy alebo školského zariadenia so súhlasom zákonného zástupcu dieťaťa alebo žiaka.[[6]](#footnote-6))
	4. Na účasť detí a neplnoletých žiakov na súťaži mimo sídla školy je potrebný písomný súhlas ich zákonného zástupcu.
	5. Okresný úrad v sídle kraja v spolupráci s riaditeľmi škôl a školských zariadení sa môže dohodnúť na spoločnom pedagogickom sprievode, ktorý sprevádza deti a žiakov do miesta konania vyššieho kola súťaže a späť a zodpovedá za ich bezpečnosť.
	6. Organizátor súťaže zabezpečí počas súťaže a s ňou súvisiacich podujatí dodržiavanie príslušných bezpečnostných predpisov, ktoré sú platné a účinné pre daný druh činnosti.

### Financovanie súťaží

* 1. Organizátor celoštátneho kola súťaže financovanej ministerstvom predkladá ministerstvu do 30. júna kalendárneho roka návrh rozpočtu súťaže na nasledujúci kalendárny rok, v ktorom sa súťaž uskutoční. Návrh rozpočtu súťaže schvaľuje generálny riaditeľ sekcie ministerstva príslušnej podľa obsahového zamerania súťaže.
	2. Celoštátne kolá športových súťaží, financované formou dotácie podľa osobitného zákona[[7]](#footnote-7)) upraví ministerstvo usmernením, vydaným sekciou štátnej starostlivosti o šport a mládež.
	3. Na úhradu nákladov spojených s prípravou, účasťou, organizáciou a realizáciou okresných, krajských, celoštátnych kôl a medzinárodných súťaží a nákladov spojených s prípravou na súťaže poskytuje ministerstvo finančné prostriedky z rozpočtovej kapitoly ministerstva a rozpočtovej kapitoly ministerstva vnútra
		1. priamo riadeným organizáciám ministerstva,
		2. okresným úradom v sídle kraja,
		3. orgánom územnej samosprávy a
		4. iným právnickým osobám prostredníctvom príslušného okresného úradu v sídle kraja,
		5. účastníkom a gestorom medzinárodných súťaží.
	4. Finančné prostriedky na zabezpečenie súťaží a s tým spojených činností môžu byť poskytnuté aj z iných rozpočtových kapitol alebo z mimorozpočtových zdrojov.
	5. Organizátor súťaže a okresný úrad v sídle kraja vedú účtovnú evidenciu použitých finančných prostriedkov v analytickom členení tak, aby poskytovala prehľad o vynaložených finančných prostriedkoch na jednotlivé súťaže.[[8]](#footnote-8))
	6. Finančné prostriedky na zabezpečenie súťaže použije organizátor súťaže na úhradu nákladov spojených s organizáciou okresných, krajských, celoštátnych a medzinárodných kôl súťaží.
	7. Z finančných prostriedkov určených na zabezpečenie súťaže je možné uhradiť aj výdavky súvisiace s organizovaním súťaže na
		1. cestovné účastníkov súťaže,[[9]](#footnote-9))
		2. stravovanie účastníkov súťaže,10)
		3. ubytovanie účastníkov súťaží,
		4. materiálno-technické zabezpečenie súťaže zohľadňujúce špecifické potreby danej súťaže, vrátane nákladov na prípravu súťaže, zasadnutia príslušných odborných komisií, riešenie experimentálnych úloh, kancelárske potreby, drobný tovar, prenájom nevyhnutnej techniky a pomôcok, nákup tovarov potrebných na uskutočňovanie súťaží zručností v rôznych odboroch, telekomunikačné výdavky, tlač, kopírovanie a výrobu potrebných materiálov,
		5. priestorové zabezpečenie súťaže,
		6. odmeny za vykonanú prácu podľa prílohy č. 1,
		7. ceny na súťaže podľa prílohy č. 2.
	8. Na zabezpečenie stravovania a ubytovania účastníkov súťaže sa prednostne využívajú služby účelových zariadení ministerstva a ministerstva vnútra, školských účelových zariadení[[10]](#footnote-10)) a školských internátov. Osobitne sa môže zohľadňovať ubytovanie hostí a účastníkov súťaže zo zahraničia.
	9. **Na súťaže sa prednostne využívajú priestory objektov škôl a školských zariadení bezplatne,** v odôvodnených prípadoch na základe dohody s poskytovateľom priestorov za úhradu prevádzkových nákladov.
	10. Organizátor súťaže môže na ocenenie víťazov získať aj iné dodatočné mimorozpočtové zdroje.

### Vyhodnotenie súťaží

* 1. Predseda odbornej komisie na nižšej úrovni súťaže vypracuje písomnú správu o priebehu a výsledkoch súťaže. Správu spolu s výsledkovou listinou poskytne predsedovi odbornej komisie vyššieho kola súťaže, organizátorovi, gestorovi a príslušnému okresnému úradu v sídle kraja do piatich dní po skončení súťaže.
	2. Celoštátna odborná komisia súťaže zostaví hodnotiacu správu o priebehu celého ročníka súťaže, ktorú zostavuje na základe hodnotiacich správ odborných komisií súťaží na nižších úrovniach, ak má celoštátna súťaž postupové kolá. Predseda celoštátnej odbornej komisie súťaže zašle organizačnému útvaru ministerstva, ktorý je gestorom súťaže a organizátorovi najvyššieho kola súťaže správu o priebehu súťaže spolu s výsledkovou listinou do 30 dní po ukončení najvyššieho kola súťaže, vrátane prehľadu zapojenosti detí a žiakov do súťaže na všetkých úrovniach v príslušnom školskom roku.

### Účasť na medzinárodných súťažiach

* 1. Na medzinárodnú súťaž, ktorá nadväzuje na celoštátnu súťaž, vysiela súťažiacich ministerstvo alebo ministerstvom poverená organizácia.
	2. Medzinárodných súťaží sa zúčastňujú víťazi celoštátnych kôl, prípadne žiaci vybraní na súťaž v súlade s organizačným poriadkom a pravidlami príslušnej medzinárodnej súťaže.
	3. Za spôsob výberu účastníkov na medzinárodnú súťaž, pozostávajúceho zo súťažiacich a vedúceho družstva, zodpovedá celoštátna odborná komisia príslušnej súťaže. Pri športových súťažiach je celoštátnou odbornou komisiou organizácia, ktorá je členom Medzinárodnej federácie školského športu.
	4. Vycestovanie súťažiacich a vedúcich družstiev na medzinárodnú súťaž administratívne a organizačne zabezpečuje ministerstvo v spolupráci s priamo riadenou organizáciou ministerstva gestorujúcou súťaž, s celoštátnou odbornou komisiou súťaže a organizátorom súťaže.
	5. Pre účastníkov medzinárodných súťaží sa každoročne organizujú sústredenia zamerané na prípravu na medzinárodnú súťaž. Rozsah prípravy určuje organizačný poriadok súťaže. Za odborné zabezpečenie sústredení zodpovedá príslušná celoštátna odborná komisia. Sústredenia organizačne zabezpečuje organizátor súťaže v spolupráci s celoštátnou odbornou komisiou alebo ministerstvom poverenou organizáciou.
	6. Výdavky spojené s účasťou súťažiacich a vedúcich družstiev na medzinárodnej súťaži a s uskutočnením sústredenia a organizovania medzinárodnej súťaže v Slovenskej republike sú hradené z rozpočtu ministerstva v súlade s rozpočtovým informačným systémom a z mimorozpočtových zdrojov.
	7. Organizovaním medzinárodnej súťaže v Slovenskej republike poveruje ministerstvo priamo riadenú organizáciu ministerstva, okresný úrad v sídle kraja, školu, školské zariadenie, občianske združenie, národný športový zväz alebo inú právnickú osobu.
	8. Zástupcov Slovenskej republiky vo výkonných orgánoch medzinárodných súťaží na návrh predsedu celoštátnej odbornej komisie vymenuje minister.
	9. Ministerstvo schvaľuje a zverejňuje na svojom webovom sídle zoznam medzinárodných súťaží na príslušný kalendárny rok, na ktoré poskytuje finančné prostriedky.

### Pravidlá poskytnutia finančných prostriedkov za mimoriadne výsledky žiakov

* 1. Ministerstvo môže prideliť z kapitoly ministerstva a z kapitoly ministerstva vnútra zriaďovateľovi školy finančné prostriedky za mimoriadne výsledky žiakov[[11]](#footnote-11)) v
		1. celoštátnych kolách súťaží,
		2. medzinárodných kolách súťaží, ktoré sú pokračovaním celoštátnych súťaží podľa písmena a),
		3. medzinárodných projektoch alebo programoch.
	2. Finančné prostriedky za mimoriadne výsledky žiakov sa poskytujú zriaďovateľom škôl, v ktorých sa vzdelávanie považuje za sústavnú prípravu na povolanie.
	3. Finančné prostriedky sa poskytujú zriaďovateľovi školy za tieto mimoriadne výsledky žiakov na základe bodového ohodnotenia školy
		1. pri umiestnení súťažiacich na prvých troch miestach celoštátnych kôl súťaží kategórie A
			1. 4 body za prvé miesto jednotlivca alebo družstva,
			2. 3 body za druhé miesto jednotlivca alebo družstva,
			3. 2 body za tretie miesto jednotlivca alebo družstva,
		2. pri umiestnení súťažiacich na prvých troch miestach celoštátnych kôl súťaží kategórie B
			1. 3 body za prvé miesto jednotlivca alebo družstva,
			2. 2 body za druhé miesto jednotlivca alebo družstva,
			3. 1 bod za tretie miesto jednotlivca alebo družstva,
		3. pri umiestnení súťažiacich na prvých troch miestach alebo ocenenie jednou z prvých troch cien medzinárodných kôl súťaží
			1. za prvé miesto jednotlivca alebo družstva – 10 bodov,
			2. za druhé miesto jednotlivca alebo družstva – 9 bodov,
			3. za tretie miesto jednotlivca alebo družstva – 8 bodov,
		4. za účasť žiakov školy na realizácii medzinárodného projektu alebo programu – 5 bodov,
		5. pri ocenení žiaka alebo družstva žiakov v medzinárodnom projekte alebo programe – 5 bodov.
	4. Pri hodnotení umiestnenia družstva zloženého zo žiakov rôznych škôl, každá škola získa pomernú časť bodového ohodnotenia družstva.

### Postup pri predkladaní výsledkov súťaže a účasti žiakov školy na realizácii medzinárodného projektu alebo programu, ktoré slúžia ako podklad na poskytnutie finančných prostriedkov zriaďovateľom škôl za mimoriadne výsledky žiakov

* 1. Zoznam súťaží, medzinárodných projektov a programov podľa článku 12 ods. 1, za ktoré budú zriaďovateľom škôl poskytnuté finančné prostriedky v príslušnom školskom roku, zverejňuje ministerstvo na svojom webovom sídle do 15. júna predchádzajúceho školského roka.
	2. Ministerstvo predkladá v elektronickej forme databázu škôl zaradených v sieti škôl a školských zariadení Slovenskej republiky za školský rok, ktorý sa začal v predchádzajúcom kalendárnom roku, organizátorovi súťaže, medzinárodného projektu alebo programu v termíne do 31. augusta kalendárneho roka.
	3. Organizátor súťaže, medzinárodného projektu alebo programu doplní do databázy škôl predloženej ministerstvom výsledky súťaže a účasť žiakov školy na realizácii projektu alebo programu.
	4. Organizátor súťaže uvedie v databáze škôl umiestnenie žiaka príslušnej školy v súťaži na 1. až 3. mieste v najvyššie dosiahnutom kole s pridelením príslušných bodov podľa článku 12 ods. 3.
	5. Organizátor súťaže, medzinárodného projektu alebo programu predloží databázu škôl s doplnenými výsledkami súťaže a účasti žiakov školy na realizácii medzinárodného projektu alebo programu ministerstvu najneskôr do 30. septembra kalendárneho roka.
	6. Organizátor súťaže zodpovedá za správnosť pridelenia bodov.

### Postup pri poskytnutí finančných prostriedkov zriaďovateľovi školy za mimoriadne výsledky žiakov

* 1. Ministerstvo môže prideliť z kapitoly ministerstva a z kapitoly ministerstva vnútra zriaďovateľovi školy finančné prostriedky za mimoriadne výsledky žiakov podľa počtu bodov získaných žiakmi v daných oblastiach a finančnej čiastky zodpovedajúcej hodnote jedného bodu.
	2. Celková hodnota jedného bodu sa vypočíta ako podiel objemu finančných prostriedkov vyčlenených na tento účel ministerstvom a počtu všetkých bodov pridelených v súlade s článkom 13.
	3. O výške poskytnutých finančných prostriedkov zriaďovateľovi školy rozhodne ministerstvo do 31. októbra kalendárneho roka.
	4. Zoznam škôl, ktorým ministerstvo poskytne finančné prostriedky za mimoriadne výsledky žiakov, zverejní ministerstvo na svojom webovom sídle do 15. novembra kalendárneho roka.
	5. Zriaďovateľ školy pridelí finančné prostriedky za mimoriadne výsledky žiakov jednotlivým školám v jeho zriaďovateľskej pôsobnosti podľa počtu bodov, ktorými sa podieľali na ich získaní.
	6. Finančné prostriedky pridelené zriaďovateľom škôl za mimoriadne výsledky žiakov majú charakter bežných výdavkov a možno ich použiť v súlade s osobitným predpisom.1)
	7. Skutočné čerpanie finančných prostriedkov za mimoriadne výsledky žiakov za kalendárny rok uvedie zriaďovateľ v správe o hospodárení.

### Prechodné ustanovenia

* 1. Organizačné poriadky súťaží schválené podľa predpisov účinných do 31. mája 2017 zosúladia organizátori súťaží s touto smernicou a predložia ministerstvu na schválenie najneskôr do 31. júla 2017; inak organizačný poriadok súťaže stráca platnosť 1. januára 2018 a ministerstvo vyradí súťaž zo zoznamu súťaží schválených ministerstvom.
	2. Ministerstvo rozhodne o súlade organizačných poriadkov súťaží predložených podľa odseku 1 a o zaradení súťaže do kategórie podľa článku 5 do 31. októbra 2017.
	3. Súťaže v roku 2017 sa riadia organizačnými poriadkami schválenými ministerstvom do 31. decembra 2016.
	4. Členovia celoštátnych odborných komisií súťaží vymenovaní podľa predpisov účinných do 31. mája 2017 sa považujú za členov celoštátnych odborných komisií podľa tejto smernice.

### Zrušovacie ustanovenia

* 1. Zrušuje sa smernica č. 27/2011 z 1. júna 2011 o organizovaní, riadení a finančnom zabezpečení súťaží detí a žiakov škôl a školských zariadení v znení smernice č. 6/2013 z 1. februára 2013.
	2. Zrušuje sa smernica č. 44/2011 z 1. augusta 2011 o organizovaní, riadení a finančnom zabezpečení športových súťaží detí a žiakov škôl.
1. Účinnosť

Táto smernica nadobúda účinnosť 1. júna 2017.

**minister**

# Zoznam príloh

1. Odporúčaná výška odmien
2. Ceny na súťaže

## Obsah

[Smernica č. XX/2017 o  súťažiach 1](#_Toc482888059)

[Čl. 1 Predmet úpravy 1](#_Toc482888060)

[Čl. 2 Úvodné ustanovenie 1](#_Toc482888061)

[Čl. 3 Schválenie súťaže 3](#_Toc482888062)

[Čl. 4 Zrušenie súťaže 4](#_Toc482888063)

[Čl. 5 Štruktúra a riadenie súťaží 4](#_Toc482888064)

[Čl. 6 Organizácia súťaží 6](#_Toc482888065)

[Čl. 7 Organizačný poriadok súťaže 7](#_Toc482888066)

[Čl. 8 Bezpečnosť a ochrana zdravia účastníkov súťaží 7](#_Toc482888067)

[Čl. 9 Financovanie súťaží 8](#_Toc482888068)

[Čl. 10 Vyhodnotenie súťaží 9](#_Toc482888069)

[Čl. 11 Účasť na medzinárodných súťažiach 9](#_Toc482888070)

[Čl. 12 Pravidlá poskytnutia finančných prostriedkov za mimoriadne výsledky žiakov 10](#_Toc482888071)

[Čl. 13 Postup pri predkladaní výsledkov súťaže a účasti žiakov školy na realizácii medzinárodného projektu alebo programu, ktoré slúžia ako podklad na poskytnutie finančných prostriedkov zriaďovateľom škôl za mimoriadne výsledky žiakov 11](#_Toc482888072)

[Čl. 14 Postup pri poskytnutí finančných prostriedkov zriaďovateľovi školy za mimoriadne výsledky žiakov 12](#_Toc482888073)

[Čl. 15 Prechodné ustanovenia 12](#_Toc482888074)

[Čl. 16 Zrušovacie ustanovenia 13](#_Toc482888075)

[Zoznam príloh 14](#_Toc482888076)

[Obsah 15](#_Toc482888077)

1. *) § 4b ods. 6 zákona č. 597/2003 Z. z. o financovaní základných škôl, stredných škôl a školských zariadení v znení zákona č. 38/2011 Z. z.*  [↑](#footnote-ref-1)
2. *) Príkaz ministra č. 24/2017, ktorým sa vydáva Štatút rady ministra pre oblasť súťaží a pre riešenie úloh podpory nadanej mládeže.* [↑](#footnote-ref-2)
3. *)§ 2ods. 5 zákona č. 180/2013 Z. z. o organizácii miestnej štátnej správy a o zmene a doplnení niektorých zákonov v znení zákona č. 55/2017 Z. z.*  [↑](#footnote-ref-3)
4. *)§ 14 ods. 6 písm. n) zákona č. 596/2003 Z. z. o štátnej správe v školstve a školskej samospráve a o zmene a doplnení**niektorých zákonov v znení zákona č. 464/2013 Z. z.* [↑](#footnote-ref-4)
5. *) § 152 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, vyhláška Ministerstva školstva Slovenskej republiky č. 320/2008 Z. z. o základnej škole v znení neskorších predpisov, § 6 zákona č. 1/2014 o organizovaní verejných športových podujatí a o zmene a doplnení niektorých zákonov v znení zákona č. 440/2015 Z. z.*  [↑](#footnote-ref-5)
6. *) § 7 ods. 4 písm. l) zákona č. 245/2008 Z. z.* [↑](#footnote-ref-6)
7. *) § 70 zákona č. 440/2015 Z. z. o športe a o zmene a doplnení niektorých zákonov.* [↑](#footnote-ref-7)
8. *) § 4 ods. 4 zákona č. 431/2002 Z. z. o účtovníctve v znení neskorších predpisov.*

 *§ 5 a 6 zákona č. 357/2015 o  finančnej kontrole a audite a o zmene a doplnení niektorých zákonov.* [↑](#footnote-ref-8)
9. *) Zákon č. 283/2002 Z. z. o cestovných náhradách v znení neskorších predpisov.*  [↑](#footnote-ref-9)
10. *) § 139 zákona č. 245/2008 Z. z.* [↑](#footnote-ref-10)
11. ) *§ 4b, 6 a 6a zákona č. 597/2003 Z. z. v znení neskorších predpisov* [↑](#footnote-ref-11)